УЕФА је потврдила да ће бити коришћен исти формат као и за сезону 2020/21. Педесет пет репрезентација биће подељено у четири лиге, у којима ће лиге А, Б и Ц имати 16 репрезентација подељених у 4 групе, док ће лига Д садржати само 7 репрезентација подељених у 2 групе. Репрезентације су распоређене по основу ранг листе из претходне сезоне. Свака репрезентација ће играти 6 утакмица у својој групи, осим једне групе из лиге Д где ће играти 4 утакмице, (користећи Бергеров систем такмичења), играјући утакмице у јуну и септембру 2022. Термин групне фазе је померен због одржавања Светског првенства у фудбалу 2022. у новембру и децембру 2022. године. Овај формат тежи ка томе да за скоро све групе, репрезентације у истој групи играју своје последње утакмице у исто време. Такође, овај формат повећава број утакмица у лиги од 138 на 162, а смањује број пријатељских утакмица.